འོམ་བུ་ནི་ཀླུ་ཤིང་འོམ་བུ་ཞེས་ཆུ་འགྲམ་སོགས་བརླན་གཤེར་ཆེ་བའི་སར་སྐྱེ་བའི་ཤིང་ཕྲན་ཞིག་སྟེ།ཤིང་ཤུན་སྨུག་པོ་དང་སྡོང་པོའི་ནང་སྟོང་ཞིང་རྐང་སྐྱ་སོབ་ཀྱིས་ཁེངས་པ།ལོ་མ་ལྗང་སྐྱ་ཤིན་ཏུ་ཞིབ་པ་མང་པོ་སྤུངས་ནས་སྐྱེས་པ།ཟླ་བ་ལྔ་དྲུག་སྐོར་ལ་མེ་ཏོག་ཟིང་དམར་ཆུང་ངུ་མང་པོ་སྤུངས་ནས་འཆར་བའི་སྙེ་མ་རིང་པོ་གུག་ནས་བཞད་པ།མེ་ཏོག་ཡལ་རྗེས་ཟླ་བ་བརྒྱད་དགུ་ཙམ་ལ་འབྲས་བུ་ལྗང་གུ་ནས་འབྲུ་ཙམ་གྲངས་མང་འདོགས་པ་ཞིག་གོ།གཞན་ཡང་འོམ་ཆུང་ཞེས་པ་ཞིག་ཡོད་པ་དེ་འདི་དང་སྐྱེ་གནས་མི་མཐུན་པ་ལས་རིགས་དང་མཚན་ཉིད་ལ་ཁྱད་པར་ཆེར་མེད༌།སྨན་དུ་སྦྱར་བྱ་ནི་ལོ་མ་ཡིན་པས་ཟླ་བ་དྲུག་པའི་སྐོར་ལ་བཏུས་ནས་སྐམ་གསེད་ལེགས་ཚགས་བྱ།